Κανονισμός (ΕΚ) αριθ. 1533/2000 της Επιτροπής

της 13ης Ιουλίου 2000

για τροποποίηση του κανονισμού (ΕΚ) αριθ. 1485/96 περί καθορισμού λεπτομερών κανόνων εφαρμογής της οδηγίας 92/109/ΕΟΚ του Συμβουλίου για τις δηλώσεις του πελάτη σχετικά με τη συγκεκριμένη χρήση ορισμενων ουσιών που χρησιμοποιούνται για την παράνομη παρασκευή ναρκωτικών και ψυχότροπων ουσιών

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/109/ΕΟΚ του Συμβουλίου της 14ης Δεκεμβρίου 1992, σχετικά με την παρασκευή και εμπορία ορισμένων ουσιών που χρησιμοποιούνται για παράνομη παρασκευή ναρκωτικών και ψυχότροπων ουσιών(1), όπως τροποποιήθηκε με την οδηγία. 93/46/ΕΟΚ της Επττροπής(2), και ιδίως το άρθρο 10,

Εκτιμώντας τα ακόλουθα:

(1) Ο κανονισμός (ΕΚ) αριθ. 1485/96 της Επιτροπής, της 26ης Ιουλίου 1996, περί καθορισμού λεπτομερών κανόνων εφαρμογής της οδηγίας 92/109/ΕΟΚ του Συμβουλίου για τις δηλώσεις του πελάτη σχετικά με τη συγκεκριμένη χρήση ορισμένων ουσιών που χρησιμοποιούνται για την παράνομη παρασκευή ναρκωτικών και ορισμένων ψυχότροπων ουσιών(3) προβλέπει υποδείγματα δηλώσεων χρήσης για συναλλαγές μεμονωμένες και πολλαπλές.

(2) Επειδή τα χρησιμοποιούμενα υποδείγματα δεν είναι εναρμονισμένα και χρησιμοποιούνται όλες οι επίσημες γλώσσες της Κοινότητας, κρίνεται αναγκαίο να καθιερωθεί ενιαίο υπόδειγμα, ώστε να διευκολύνεται ο έλεγχος των δηλώσεων από τις αρμόδιες αρχές των κρατών μελών.

(3) Μολονότι οι περισσότερες από τις αρμόδιες αρχές εκδίδουν εγκρίσεις περιορισμένης χρονικής διάρκειας, η τελευταία αυτή δεν εμφαίνεται στο υπόδειγμα το προβλεπόμενο στο παράρτημα του κανονισμού, με αποτέλεσμα μια επιχείρηση να μπορεί, καλή τη πίστει, να προμηθεύει με ουσίες της κατηγορίας 1 ή 2 άλλη επιχείρηση της οποίας η άδεια έχει λήξει. Συνεπώς, είναι απαραίτητο να αναγράφεται στα υποδείγματα δήλωσης τυχόν ημερομηνία λήξεως.

(4) Τα προβλεπόμενα στον παρόντα κανονισμό μέτρα είναι σύμφωνα με τη γνώμη της επιτροπής του άρθρου 10 του κανονισμού (ΕΟΚ) αριθ. 3677/90 του Συμβουλίου της 13ης Δεκεμβρίου 1990, για τη θέσπιση μέτρων πρόληψης της διοχέτευσης ορισμένων ουσιών στην παράνομη παρασκευή ναρκωτικών και ψυχότροπων ουσιών(4), όπως τροποποιήθηκε τελευταία από τον κανονισμό (ΕΟΚ) αριθ. 3769/92 της Επιτροπής(5) και για την οποία επιτροπή γίνεται λόγος στην οδηγία 92/109/ΕΟΚ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1485/96 τροποποιείται ως εξής:

1. Το κείμενο του άρθρου 1 παράγραφος 2 αντικαθίσταται από το ακόλουθο κείμενο:

"2. Η δήλωση ανταποκρίνεται στο υπόδειγμα που εμφαίνεται στο σημείο 1 του παραρτήματος του παρόντος κανονισμού. Προκειμένου για νομικά πρόσωπα, η δήλωση γίνεται σε χαρτί που φέρει την επωνυμία τους."

2. Το κείμενο τον άρθρου 2 παράγραφος 2 αντικαθίσταται από το ακόλουθο κείμενο:

"2. Η δήλωση ανταποκρίνεται στο υπόδειγμα που εμφαίνεται στο σημείο 2 του παραρτήματος του παρόντος κανονισμού. Προκειμένου για νομικά πρόσωπα, η δήλωση γίνεται σε χαρτί που φέρει την επωνυμία τους.»"

3. Το παράρτημα αντικαθίσταται από το παράρτημα τον παρόντος κανονισμού.

Άρθρο 2

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Ιουλίου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 370 της 19.12.1992, σ. 76.

(2) ΕΕ L 159 της 1.7.1993, σ. 134.

(3) ΕΕ L 188 της 27.7.1996, σ. 28.

(4) ΕΕ L 357 της 20.12.1990, σ. 1.

(5) ΕΕ L 383 της 29.12.1992, σ. 17.

ΠΑΡΑΡΤΗΜΑ

1. Υπόδειγμα δήλωσης μεμονωμένων συναλλαγών (κατηγορία 1 ή 2)

>PIC FILE= "L_2000175EL.007602.EPS">

2. Υπόδειγμα δήλωσης πολλαπλών συναλλαγών (κατηγορία 2)

>PIC FILE= "L_2000175EL.007701.EPS">